钦定古今图书集成/明伦汇编/氏族典/第231卷 > 杨成章
## 钦定古今图书集成/明伦汇编/氏族典/第231卷 > 杨成章

按《明外史杨成章传》：“成章，道州人。父泰，为浙江长亭
巡检。以妻何氏无出，纳丁氏女为妾，生成章。泰卒，丁
氏父予之子而夺其母。母乃剪银钱与何别，约各藏
其半，俟成章长授之。越六年，何临殁，授成章半钱，告
之故，成章呜咽受命。既冠，即执半钱寻母。母先已适
东阳郭氏，生子曰珉。而成章遍访之，无所遇而还。弘”
治十一年，东阳典史李绍裔以事宿珉家。珉母知为道州人，遣珉问，知成章已为诸生，乃令珉执半钱觅
其兄。成章亦在，寻母遇珉于江西舟次，遂俱至东阳，
母子始相聚。成章迎母不遂，弃月廪，赴东阳侍养。及
母卒，庐墓三载始返。至嘉靖十年，成章以岁贡入都，
珉亦以事至，述成章寻亲事，上之吏部，部臣言之朝，
授成章国子监学录。